text:  Udsigt til en dag med frost og snebyger
  10 december 2017 kl. 21.21
  Mandagens vejr bliver endnu en kold fornøjelse med mulighed for sne.
  Natten til mandag lyder prognosen fra DMI, at der falder sne i det sydligste af landsdelen, men at vejret ellers holder klart med enkelte snebyger. Temperaturerne kommer ned mellem -2 og -5 grader.
  Mandagen byder på lidt eller nogen sol men også enkelte sne- og sludbyger. Temperaturen forventes at ligge mellem -1 til 3 grader.
  Søndag var præget af flere uheld i det glatte føre med sammenstød og en bil, der landede på taget. Dog er der ingen meldinger om alvorligt tilskadekomne.
  På Vestkystvej ved Esbjerg kom en lastbil også galt afsted på det glatte føre, hvilket førte til. at 300 liter diesel løb ud. Politiet beskrev selv på Twitter, at det gjorde vejen glat som brun sæbe, derfor blev der spærret, mens oprydningen, der varede flere timer, stod på. 
  Søndag aften advarer vagtchefen i Syd- og Sønderjyllands Politi om spejlglatte veje i hele politikredsen.
  
  